Kuqhamuka Udlakela Endaweni Lapho Abantu Abakha Khona Amanzi Emalokitshini akoBulawayo
Abenhlanganiso ezisebenzisana lozulu kanye lezabalwela ilungelo loluntu, bathi isimanga yikuba izulu linile lonyaka ngakhoke bekungadingeki ukuthi abantu babe bebangisana amanzi ngale indlela.
BULAWAYO — Abenhlanganiso elwela amalungelo oluntu eye Matabeleland Institute for Human Rights, yethule impumela yocwaningo elwenzileyo, eveza ukuba ngesikhathi seCovid-19 Lockdown, sokuqhamuke ukufuthelana okukhulu ezibholaneni lakuzo zonke indawo abantu abakha khona amanzi emizini eminengi yakoBulawayo. Obona ngokuqhutshwa kwenhlelo eMatabeleland Institute for Human Rights uMnu Khumbulani Maphosa uthi sokuvame ukuba lokuthethisana kwezinye izikhathi abantu bacine sebesilwa lapho abakha khona amanzi. "Senze ucubungulo ngendaba yokuhlukuluzwa kwabantu lapho abathatha khona amanzi uma evaliwe, sibuze omama labosisi ngoba yibo abakha amanzi. Esikutholieyo kukuba 89 percent bayathethiswa, 89 percent bayatshayana ukulwa, 81 percent bahlangane okufuqana kuthi 47 percent bahlange lokufungelwa njalo lokhu kusenziwa kakhulu ngamajaka kuku 92 percent, kuthi 50percent ngamankazana. Abahlukuluzwa kakhulu ngabantwana, amankazana labomama." Olwela amalungelo oluntu, uMnu Mbuso Fuzwayo uthi isimanga yikuba izulu linile lonyaka ngakhoke bekungadingeki ukuthi abantu babe bebangisana amanzi ngale indlela. "Kulusizi ukuba ngokwehluleka kokuhlela kukahulumende kubangela ukuba abantu bacine belwela amanzi ngoba engatholakali lona izulu linile. Kuqakathekile ukuba uhulumende akubone ukuthi akula esinye isizatho ngaphandle kokwehluleka ukuba abantu baswele amanzi lona izulu linile ngobunengi akulasizatho sokuthi abantu bayahlupheka amanzi okubangela ukulwa lokuzondana kumphakathi ngenxa yokwehluleka kukahulumende.” Abenhlanganiso yomanyano wamazwe womhlaba eyeWorld Health Organisation, bathi bayenza konke okusemandleni abo besebenzelana lohulumende weZimbabwe ukuncedisa ukumelana leCovid-19 elizweni lokubona ukuba abantu bayahlatshwa ijekiseni yeCovid-19 Vaccine. Kunje bathi baphakathi kokuphuma lenhlelo ezizakwenza ukuba abantu bangahlupheki ngesikhathi seCovid-19. Isibhedlela seThorngrove Hospital silabantu abane abaliswe khona ligcikwane leli. Kuthi esibhedlela se Elangeni Centre kulabahlanu abalaliswe khona. Abantu abedlula inkulungwane ezinhlanu lengxenye -5 634 bahlabe ijekiseni yokuvikela iCovid-19 okwesibili osekulethe inani lasebehlabe okwesibili ku nkulungwane eziphose zifike ikhulu 99,765.